Թե՛ Դամասկոսում ՀՀ դեսպանությունը, եւ թե՛ շրջափակման ենթարկված Հալեպում ՀՀ գլխավոր հյուպատոսությունը ջանում են անել հնարավորը թեթեւացնելու երկրի ծանր պայմաններում իրենց գոյությունը շարունակող հայ համայնքի ներկայացուցիչների հոգսերը: ՀՀ դեսպանությունն ուշադրությամբ հետեւում է համայնքային կյանքին, փորձում աջակցել տարբեր խնդիրներում: Դա երբեմն դրսեւորվել է Հայաստանից ստացվող մարդասիրական օգնությունը տեղ հասցնելով, տեղում հյուպատոսական ծառայություններ մատուցելով եւ այլն: Դեսպանությունը զգալի չափով նաեւ ջանում է համայնքին ներգրավել դեսպանության կողմից կազմակերպված միջոցառումներին, անհրաժեշտ օգնություն ցուցաբերել կրթական ծրագրերին, Հայոց ցեղասպանության 100-րդ տարելիցի միջոցառումները համակարգող Սիրիայի հանձանժողովի աշխատանքներին եւ այլն: Սխալված չենք լինի, եթե ասենք, որ այս ծանր եւ դժոխային վիճակում հայտնված հայ համայնքի համար բարոյա-հոգեբանական ամենամեծ օգնությունը՝ դա Հայաստանի Հանրապետության դիվանագիտական հիմնարկների ներկայությունն է իր կողքին: